##### ORDIN nr. din .2023

**pentru modificarea și completarea Metodologiei de stabilire a regulilor de comercializare a energiei electrice produse în centrale electrice din surse regenerabile cu putere electrică instalată de cel mult 400 kW pe loc de consum aparţinând prosumatorilor, aprobată prin Ordinul președintelui Autorității Naționale de Reglementare în Domeniul Energiei nr. 15/2022**

Având în vedere prevederile art. 1 – 3, ale art. 71 din Ordonanța de urgență a Guvernului nr. 27/2022 privind măsurile aplicabile clienţilor finali din piaţa de energie electrică şi gaze naturale în perioada 1 aprilie 2022-31 martie 2023, precum şi pentru modificarea şi completarea unor acte normative din domeniul energiei, cu modificările și completările ulterioare, ale art. 21 alin. (2), litera a) din Ordonanța de urgență a Guvernului nr. 163/2022 pentru completarea cadrului legal de promovare a utilizării energiei din surse regenerabile, precum și pentru modificarea și ompletarea unor acte normative, precum și prevederile art. 3 pct. 95 din Legea energiei electice și a gazelor naturale nr. 123/2012, cu modificările și completările ulterioare,

în temeiul prevederilor art. 5 alin. (1) lit. c) și alin. (5) și ale art. 9 alin.(1) lit. x) din Ordonanţa de urgenţă a Guvernului nr. 33/2007 privind organizarea şi funcţionarea Autorității Naționale de Reglementare în Domeniul Energiei, aprobată cu modificări şi completări prin Legea nr. 160/2012, cu modificările și completările ulterioare,

**Preşedintele Autorităţii Naţionale de Reglementare în Domeniul Energiei emite prezentul ordin:**

1. Metodologia de stabilire a regulilor de comercializare a energiei electrice produse în centrale electrie din surse regenerabile cu putere electrică nstalată de ce mult 400 kW pe loc de consum aparținând prosumatorilor aprobată prin Ordinul președintelui Autorității Naționale de Reglementare în Domeniul Energiei nr. 15/2022, publicat în Monitorul Oficial al României, Partea I, nr. 215 din 04 martie 2022, cu modificările și completările ulterioare, se modifică și se completează, după cum urmează:
2. **La articolul 1, după litera e) se introduce o nouă literă, litera f), cu următorul cuprins:**

„f) detalierea modului de decontare a energiei electrice produse și livrate la un loc de producere și consum cu energia electrică consumată din rețea pentru alte locuri de producere și consum / locuri de consum ale prosumatorilor.”

1. **La articolul 3, după litera a1) se introduce o nouă literă, litera a2), cu următorul cuprins:**

„a2) Ordonanță de urgență nr. 163/2022 pentru completarea cadrului legal de promovare a utilizării energiei din surse regenerabile, precum și pentru modificarea și completarea unor acte normative;”

1. **La articolul 4, după litera f) se introduce o nouă literă, litera g), cu următorul cuprins:**

„g) OUG nr. 163/2022 - Ordonanța de urgență nr. 163/2022 pentru completarea cadrului legal de promovare a utilizării energiei din surse regenerabile, precum și pentru modificarea și completarea unor acte normative.”

1. **La articolul 5, alineatul (1) se modifică și va avea următorul cuprins:**

„(1) Prosumatorii care deţin centrale electrice de producere a energiei electrice din surse regenerabile de energie cu puteri electrice instalate de cel mult 400 kW pe loc de consum şi care nu beneficiază de sistemul de promovare prin certificate verzi pot vinde, la cerere, prin mecanismele de compensare/regularizare prevăzute la art. 73^1 alin. (3) sau (4) din Lege, după caz, energia electrică produsă din acestea şi livrată în reţelele electrice furnizorilor de energie electrică cu care aceştia, în calitate de consumatori finali, au încheiat/încheie contract de furnizare a energiei electrice.”

1. **La articolul 5, alineatul (2), literele c) și d) se modifică și vor avea următorul cuprins:**

“c) schema electrică a centralei electrice prevăzute la lit. b) este realizată astfel încât energia electrică produsă din surse regenerabile este utilizată pentru alimentarea consumului propriu de energie electrică al prosumatorului și, dacă este cazul, al consumatorilor alimentați direct la barele centralei electrice, iar surplusul de energie electrică este livrat în reţeaua electrică, astfel încât alimentarea cu energie electrică a prosumatorului din reţeaua electrică şi livrarea în reţeaua electrică a energiei electrice produsă în respectiva centrală să se realizeze prin acelaşi racord;

d) sistemul de măsurare a energiei electrice se realizează fie cu contoare inteligente, fie cu contoare care permit cel puţin citirea la distanţă, integrabile în sisteme de măsurare inteligente a energiei electrice, având sistemele de comunicaţie compatibile cu cele ale operatorului de distribuţie la reţelele căruia este racordată centrala electrică prevăzută la alin. (1), astfel încât toate elementele din structura sistemului de măsurare să respecte prevederile Codului de măsurare a energiei electrice, aprobat prin Ordinul preşedintelui Autorităţii Naţionale de Reglementare în Domeniul Energiei nr. 103/2015, şi ale Ordinului preşedintelui Autorităţii Naţionale de Reglementare în Domeniul Energiei nr. 177/2018 privind aprobarea Condiţiilor-cadru pentru realizarea calendarului de implementare a sistemelor de măsurare inteligentă a energiei electrice la nivel naţional, cu modificările şi completările ulterioare, şi să se asigure stabilirea distinctă, pe baza valorilor măsurate, a energiei electrice produse în centrala electrică din surse regenerabile de energie prevăzută la lit. b) şi livrată în reţeaua electrică, precum şi a energiei electrice consumată din reţea.”

1. **La articolul 12, după alineatul (4), se introduce un nou alineat, alineatul (41), cu următorul cuprins:**

„(41) Furnizorul de energie electrică are obligația ca odată cu factura/facturile prevăzute la alin. (4) lit. a) să transmită prosumatorului și rezultatul compensării financiare conform alin. (4), respectiv soldul de plată rezultat.”

1. **Articolul 121 se modifică și va avea următorul cuprins:**

“**Articolul 121** - (1) Până la expirarea perioadei de aplicabilitate a prevederilor OUG nr. 27/2022, compensarea cantitativă prevăzută la art. 73^1 alin. (3) din Lege se realizează cu preluarea energiei electrice produse şi livrate în reţeaua electrică de prosumatori la un preţ stabilit conform urmatoarelor reguli:

a) prețul energiei electrice active din contractul de furnizare a energiei electrice, fără prețul dezechilibrelor și al taxelor și tarifelor de rețea legale, dacă prețul final al energiei electrice din contractul de furnizare a energiei electrice este mai mic sau egal cu prețul final facturat plafonat corespunzător categoriei de consumator din OUG nr. 27/2022;

b) prețul mediu de achiziție realizat stabilit de furnizorul de energie electrică conform prevederilor OUG nr. 27/2022, dar nu mai mult de valoarea prevăzută la art. VI din OUG nr. 119/2022, cu modificările ulterioare, fără prețul dezechilibrelor, dacă prețul final al energiei electrice din contractul de furnizare a energiei electrice este mai mare decât prețul final facturat plafonat corespunzător categoriei de consumator din OUG nr. 27/2022.

(2) Pentru prosumatorii cu calitatea de consumatori finali preluaţi în regim de ultimă instanţă, preluarea energiei electrice produse şi livrate în reţeaua electrică de prosumatori se realizeză la preţul mediu de achiziție realizat stabilit de furnizorii de ultimă instanță conform prevederilor OUG nr. 27/2022, fără prețul dezechilibrelor.

(3) Preţul mediu de achiziţie a energiei electrice realizat prevăzut la alin. (1) și (2) se stabilește pentru o perioadă de facturare, fără a fi considerată achiziţia energiei electrice produse şi livrate în reţeaua electrică de prosumatori, în aceeaşi perioadă de facturare.

(4) La facturarea energiei electrice consumate din reţeaua electrică de prosumatori în calitate de consumatori furnizorii de energie electrică evidenţiază distinct componenta de energie electrică activă stabilită conform prevederilor OUG nr. 27/2022, diminuată cu preţul dezechilibrelor, iar neincluderea preţului dezechilibrelor este precizată distinct, ca element de informare în factură.”

1. **După articolul 121 se introduce un nou capitol, capitolul V, cu următoarea denumire:**

“Capitolul V

Dispoziții finale”

1. **La articolul 13, după alineatul (1), se introduce un nou alineat, alineatul (11), cu următorul cuprins:**

„(11) La solicitarea prosumatorului, atât în situația schimbării furnizorului de energie electrică, precum și în situația unui loc nou de producere și consum pentru care prosumatorul deține certificatul de racordare completat cu calitatea de prosumator, furnizorul de energie electrică este obligat să încheie simultan contractul de furnizare a energiei electrice și contractul de vânzare-cumpărare a energiei electrice produse în centralele electrice din surse regenerabile de energie cu putere electrică instalată de cel mult 400 kW pe loc de consum şi livrate în reţeaua electrică.”

1. **După articolul 14, se introduce un nou articol, articolul 141, cu următorul cuprins:**

“**Articolul 141** - (1) La solicitarea unui prosumator certificat conform reglementărilor ANRE în vigoare, furnizorul de energie electrică realizează, în fiecare perioadă de facturare, compensarea financiară între energia electrică produsă și livrată în rețeaua electrică la unul sau mai multe locuri de producere și consum și energia electrică consumată din rețeaua electrică de prosumator la locuri de consum/locuri de producere și consum, conform cererii prosumatorului transmisă furnizorului în acest sens.

(2) Prosumatorul poate beneficia de mecanismul de compensare financiară prevăzut la alin. (1), între unul sau mai multe locuri de producere și consum, indiferent de puterea electrică instalată la locurile respective, și locurile de consum ale acestuia, dacă sunt întrunite cumulativ următoarele condiții:

a) detine unul sau mai multe locuri de producere la care are calitatea de prosumator certificată conform reglementărilor ANRE;

b) este titular de contract de furnizare la mai multe locuri de consum;

c) locurile de producere si consum/locurile de consum prevazute la alin. a) si b) sunt racordate la rețeaua electrică a aceluiași operator de distribuție a energiei electrice și furnizarea energiei electrice se realizează de acelaşi furnizor de energie electrică.

(3) Pentru a beneficia de compensarea financiară prevăzută la alin. (1), prosumatorul transmite furnizorului de energie electrică o cerere de compensare financiară, conform prevederilor Anexei nr. 3, în care precizează, pentru locul/locurile de producere și consum și pentru locul/locurile de consum pe care le deține și care îndeplinesc condiția de la alin. (2) lit. c), schema de utilizare a energiei electrice produse în exces la unul sau mai multe locuri de producere și consum și livrate în rețeaua electrică într-o perioadă de facturare, din care să rezulte ordinea de prioritate a acoperirii consumului de energie electrică de la alte locuri de producere și consum/locuri de consum în aceeași perioadă de facturare, schemă elaborată astfel încât să fie aplicabilă în toate regimurile de funcționare posibile în care prosumatorul poate să producă și să livreze în rețeaua electrică un excedent de energie electrică.

(4) Ordinea de prioritate prevăzută la alin. (3) poate fi modificată semestrial de prosumator, cu cel puțin 15 zile înainte de începerea semestrului.

(5) Compensarea financiară prevăzută la alin. (1) se realizează între facturile emise de furnizor/prosumator, după caz, pentru fiecare dintre locurile de producere și consum și locurile de consum care intră în compensare financiară în perioada de facturare, cu respectarea tuturor regulilor aplicabile fiecărui loc de producere și consum/ loc de consum în parte. Emiterea facturilor de energie electrică se realizează după cum urmează:

a) dacă pentru locurile de producere și consum se aplică mecanismul de regularizare financiară, se emit facturi conform art. 10;

b) dacă pentru locurile de producere și consum se aplică mecanismul de compensare cantitativă, se emit facturi conform art. 11, 12 și 121, după caz;

c) dacă pentru locurile de producere și consum se aplică prevederile unui contract bilateral negociat de vânzare-cumpărare a energiei electrice produse și livrate în rețeaua electrică de prosumator, se emit facturi de către prosumator pentru energie electrică produsă și livrată în rețeaua electrică conform, respectiv de către furnizorul de energie electrică pentru energia electrică consumată conform contractului de furnizare a energiei electrice;

d) pentru locurile de consum ale prosumatorului, altele decât cele de la alin. a), b), c), care respectă conditiile de la alin. (2) lit. b) și c) se emit facturi de către furnizorul de energie electrică pentru energia electrică consumată conform contractului de furnizare a energiei electrice încheiat pentru locurile de consum respective.

(6) Pentru fiecare loc de producere și consum/loc de consum care intră în compensarea financiară prevăzută la alin. (1), furnizorul de energie electrică evidențiază într-un tabel distinct din anexa la factura emisă pentru fiecare perioadă de facturare, conform contractului de furnizare a energiei electrice, în ordinea de prioritate prevăzută la alin. (3), următoarele:

a) pentru locul de producere și consum la care se înregistrează un excedent de energie electrică produsă și livrată în rețeaua electrică:

(i) excedentul de energie electrică utilizat pentru acoperirea consumului la alte locuri de consum/locuri de producere și consum ale prosumatorului, care poate proveni din energia electrică reportată din luni anterioare, în ordinea în care aceasta a fost livrată în reţeaua electrică și/sau din energia electrică produsă și livrată în rețeaua electrică în perioada de facturare, cu defalcarea excedentului pe fiecare loc de consum acoperit.

(ii) preţul energiei electrice utilizate conform pct. (i) pentru acoperirea consumului la alte locuri de consum/locuri de producere și consum ale prosumatorului, care este egal cu preţul din factura emisă prosumatorului în perioada în care energia electrică reportată a fost efectiv produsă şi livrată în reţeaua electrică.

b) pentru locul de consum/locul de producere și consum la care se utilizează energie electrică excedentară, produsă și livrată în rețeaua electrică la alt loc de producere și consum:

(i) cantitatea de energie electrică utilizată la locul de consum/locul de producere și consum, acoperită din excedentul înregistrat la alt loc/alte locuri de producere și consum;

(ii) prețul energiei electrice utilizate conform pct. (i) pentru acoperirea consumului respectiv, care este egal cu preţul de la lit. a) pct. (ii), corespunzător locului de producere și consum de la care provine energia electrică respectivă.

(8) Furnizorul de energie electrică are obligația ca, odată cu facturile emise conform alin. (5) pentru locurile de producere și consum/locurile de consum ale prosumatorului care intră în compensare financiară într-o perioadă de facturare, să transmită prosumatorului și rezultatul compensării financiare respectiv soldul de plată rezultat la fiecare loc de producere și consum/loc de consum în parte.”

1. **Articolul 16 se modifică și va avea următorul cuprins:**

„Anexele nr. 1, 2 și 3 fac parte integrantă din prezenta metodologie.”

1. **La Anexa nr. 2, articolul 7, alineatele (3) și (4) se modifică și vor avea următorul cuprins:**

“(3) Cumpărătorul returnează, în mod automat, cantitatea de energie electrică reportată prevăzută la alin. (2), parţial sau total, pentru acoperirea consumului de energie electrică al vânzătorului în perioada/perioadele următoare de facturare în care cantitatea de energie electrică consumată de vânzător din reţeaua electrică este mai mare decât cantitatea de energie electrică produsă şi livrată în reţeaua electrică de acesta, precum și pentru acoperirea consumului de energie electrică al vânzătorului de la alte locuri de consum/locuri de producere și consum ale acestuia şi evidenţiază distinct într-o anexă la factura de energie electrică emisă de furnizorul de energie electrică în baza contractului de furnizare a energiei electrice cantitatea de energie electrică returnată în fiecare perioadă de facturare, precum și cantitatea de energie electrică utilizată pentru acoperirea consumului la alte locuri de consum/locuri de producere și consum ale vânzătorului, inclusiv asupra preţului acesteia care este egal cu preţul în factura emisă vânzătorului în perioada în care energia electrică reportată a fost efectiv produsă şi livrată în reţeaua electrică, până la utilizarea integrală a cantităţii de energie electrică reportate prevăzute în factura emisă conform alin. (2) lit. a) sau b), după caz, în ordinea în care aceasta a fost livrată în reţeaua electrică.

(4)În fiecare lună de facturare în care cumpărătorul returnează vânzătorului, parţial sau total, din cantitatea de energie electrică reportată prevăzută la alin. (2), cumpărătorul realizează compensarea financiară între facturile emise de acesta conform prevederilor contractului de furnizare a energiei electrice şi ale prezentului contract, cu menţiunea că factura emisă conform alin. (2) lit. a) sau b), după caz, intră în compensare financiară, parţial sau total, corespunzător cantităţii de energie electrică returnate în perioada de returnare respectivă/utilizate pentru acoperirea consumului de energie electrică la alte locuri de consum/locuri de producere și consum ale vânzătorului.”

1. **După anexa nr. 2 se introduce o nouă anexă, anexa nr. 3, având cuprinsul prevăzut în anexa nr. 1 la prezentul ordin.**

**Art. II.** Prosumatorii persoane fizice şi juridice certificați conform reglementărilor Autorității Naționale de Reglementare în Domeniul Energiei, furnizorii de energie electrică care au încheiate/încheie contracte de furnizare a energiei electrice cu prosumatorii în calitate de consumatori finali, operatorii de distribuţie a energiei electrice la reţelele electrice la care sunt racordate locurile de producere și consum/locurile de consum aparţinând prosumatorilor, precum şi Societatea Operatorul Pieţei de Energie Electrică şi de Gaze Naturale «OPCOM» – S.A. duc la îndeplinire prevederile prezentului ordin.

**Art. III.** Entitățile organizatorice din cadrul Autorității Naționale de Reglementare în Domeniul Energiei urmăresc respectarea prevederilor prezentului ordin.

**Art. IV.** Prezentul ordin se publică în Monitorul Oficial al României, Partea I.

**Președintele Autorității Naționale de Reglementare în Domeniul Energiei**

**Dumitru CHIRIȚĂ**

*ANEXA NR. 1*

*(Anexa nr.3 la Metodologie)*

CERERE

de realizare a compensării financiare între facturile emise pentru locurile de producere și consum/locurile de consum ale prosumatorului

Domnule director general,

Subsemnatul [prenumele şi numele], în calitate de reprezentant [director general/administrator unic/împuternicit legal] al operatorului economic înregistrat la oficiul registrului comerţului cu denumirea [denumirea societăţii comerciale/unităţii administrativ-teritoriale] cu nr. J/...../............., având codul unic de înregistrare ...................., cu sediul social în [numele comunei/oraşului/municipiului, strada nr., judeţul], nr. telefon [nr. telefon], nr. fax [nr. fax], **în calitate de prosumator persoană juridică**, deținător al certificatelor de racordare nr. …./data…….emise pentru locurile de producere și consum…..,

sau

Subsemnatul [prenumele şi numele], domiciliat în .............................. din localitatea ......................, judeţul ................, (adresa completă) posesor al BI/CI seria ............, nr. ..............., eliberat de ....................... la data de ................, CNP ......................, **în calitate de prosumator persoană fizică**, deținător al certificatelor de racordare nr. …./data…….emise pentru locurile de producere și consum…..,

solicit realizarea compensării financiare între facturile emise pentru locuri de producere și consum/locurile de consum, conform ordinii de acoperire a consumului de energie electrică la alte locuri de consum/locuri de producere și consum, respectiv a schemei de utilizare a energiei electrice produse și livrate în exces într-o perioadă de facturare la locurile de consum/locurile de producere și consum *[dacă prosumatorul deține unul sau mai multe locuri de producere și consum pentru care se aplică mecanismul de compensare cantitativă],* prevăzute în Anexa la prezenta cerere.

................................

[nume, prenume şi semnătură prosumator]

Data